``எந்த ஒரு புதிய அரசும் தனது ஆட்சியின் முதல் இரு ஆண்டுகளுக்குள்ளாகவே தேசநலன் சார்ந்த முக்கிய திட்டங்களை நடைமுறைப்படுத்த எத்தனிக்கும். ஏனெனில், மக்களின் எதிர்பார்ப்புகள் பூர்த்தியாகவில்லையெனில் அவ்வரசு மீதான மக்களின் வெறுப்பு இத்தகைய முக்கிய திட்டங்கள் நிறைவேற்றப்படுவதைப் பாதித்துவிடும். இன்றைய மத்திய அரசாங்கமானது, இனப்பிரச்னைக்குத் தீர்வு என்று கூறிக் காலம் தாழ்த்திக்கொண்டு வந்துள்ள அரசியலமைப்பு மாற்றம், உருப்படியான எந்த முன்னேற்றமும் இன்றி அரசாங்கத்தின் ஆட்சி ஒன்றரை ஆண்டுகளில் காலாவதியாகவுள்ள நிலையில், ஆமை வேகத்தில் நகர்ந்துவருகிறது. இந்த அரசியலமைப்பு திருத்த நடவடிக்கையானது தமிழ்த் தேசியக் கூட்டமைப்பின் உறுப்புக்கட்சிகளின் ஆலோசனை இன்றி அதன் எல்லா நாடாளுமன்ற உறுப்பினர்களினதும் பங்கேற்பும் இல்லாமலும் வட மாகாண சபையின் பிரதிநிதித்துவம் இன்றியும், இரு தனி நபர்களின் விருப்புவெறுப்பையே ஒட்டுமொத்த தமிழ் மக்களின் பிரதிபலிப்பாக ஜனநாயகவிரோதமான முறையில் மேற்கொள்ளப்பட்டு வந்துள்ளது.